ITD มือขึ้น! คว้างานใหม่ 2 โครงการ มูลค่ารวมเฉียด 6.5 พันลบ.
ITD มือขึ้น! คว้างานใหม่ 2 โครงการ มูลค่ารวมเฉียด 6.5 พันลบ.
9 ม.ค. 2563

บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า บริษัทฯได้ลงนามในสัญญาก่อสร้าง จำนวน 2 โครงการ ประกอบด้วย งานโยธาในส่วนงานของกิจการร่วมค้า Petrofac South East Asia, Saipem Singapore และ Samsung Engineering ในการก่อสร้าง Concrete Foundation ประมาณ 250,000 ลูกบาศก์เมตร, งานถนนในโครงการ, รวมระบบสาธารณูปโภค, รั้วถาวร, งานบ่อบำบัดน้ำเสีย และฐานโรงไฟฟ้า โครงการก่อสร้างโรงกลั่นน้ำมันพลังงานสะอาด กลุ่มไทยออยล์ (Package 1-7) จาก Thai Oil Pulic Company Limited มูลค่า 4,035,011,039 บาท (รวมภาษีมูลค่าเพิ่ม) เมื่อวันที่ 2 ธ.ค.2562 ระยะเวลาก่อสร้าง 30 เดือน
พร้อมทั้งการออกแบบ จัดหา และติดตั้งระบบอาณัติสัญญาณและโทรคมนาคมสำหรับทางรถไฟที่ก่อสร้างใหม่และทางรถไฟเดิม จำนวน 18 สถานี พร้อมระบบป้องกันเหตุอันตรายของขบวนรถโดยอัตโนมัติ (Automatic Train Protection : ATP) ตามมาตรฐาน European Train Control System (ETCS) Level 1 ตลอดจนการออกแบบ จัดหา และติดตั้งระบบควบคุมการเดินรถทางไกล (Centralized Control : CTC) เพื่อควบคุมการเดินรถตลอดพื้นที่ของโครงการ
โดยสัดส่วนการลงทุน ITD อยู่ที่ 46% ขณะที่ บจก.แอลเอสไอเอส 54% โครงการจัดหาและติดตั้งระบบอาณัติสัญญาณและโทรคมนาคม ในโครงการก่อสร้างรถไฟทางคู่ ช่วงมาบกะเบา-ชุมทางถนนจิระ (ในนามของ Consortium ระหว่างบริษัท และบริษัทแอลเอสไอเอส จำกัด) ของการรถไฟแห่งประเทศไทย มูลค่างาน 2,445,000,000 บาท (รวมภาษีมูลค่าเพิ่ม) เมื่อวันที่ 24 ธ.ค.2562 โดยมีระยะเวลาก่อสร้าง 45 เดือน